text: Un equip de govern dedicat al saqueig i la tudadissa dels doblers de les arques públiques municipals — manacormanacor.com
  Manacor / Volem Manacor
  Un equip de govern dedicat al saqueig i la tudadissa dels doblers de les arques públiques municipals
  No és cap novetat que el municipi de Manacor continua totalment descuidat. Després de la vaga de fems del juliol del 2016, constatam la deixadesa i la brutícia de carrers i places dia si, dia també; una mostra de la mala gestió que es va fer amb el contracte de neteja i les posteriors negociacions. Ara, per tal que es compleixin totes les clàusules d'aquest contracte, l'Ajuntament contractarà una altra empresa perquè faci el seguiment, una feina que pagarem entre tots els manacorins.
  Així mateix, acaba de sortir el plec de condicions pel nou contracte del servei de neteja d'edificis municipals, un servei que l'equip de govern no ha volgut municipalitzar i que ens hagués fet estalviar doblers, a més de millorar les condicions laborals dels treballadors d'aquest servei.
  Sorprèn també com el servei privatitzat d'il•luminació dels carrers, que hauria de ser més eficient, segons els mantres del PP, que resen que tot és millor si es privatitza, ens regala cada dia una simfonia de llums encesos i apagats que no se sap bé si es regeix per les regles del caos més absolut, o és només fruit del desconeixement de quan és de dia i quan de nit. Sovint podem veure a plena llum del dia llums encesos, i per l'altra banda, molts carrers completament a obscures durant les hores de foscor. Això sense comptar l'estat lamentable que ofereixen molts dels fanals instal•lats a reu del municipi, que ajuden a perpetuar la sensació de deixadesa.
  Després de tot això, no ens sorprèn gens la pujada de sou que es va fer el Batle i que afectarà la propera usuària de la cadira que presideix els plenaris, és evident que la bona gestió mana...o no? El que si ens sorprèn és la pujada de sou que l'equip de govern ha fet a una sèrie de funcionaris de "gamma alta", com és un increment anual de 24.900€ a la Secretaria General, 24.900€ anuals a l'Interventor, 13.845€ anuals al cap de Recursos Humans o els 8.000€ anuals al gerent del teatre. Tenint en compte que hi ha convenis laborals congelats des de fa anys, nosaltres només ens demanam, a quina persona treballadora a qualsevol empresa privada l'hi fan aquesta pujada de sou? Una mostra de què el calaix de l'ajuntament només té doblers pel que vol.